У Првом светском рату командује Шумадијском дивизијом I позива у Церској бици до 10. августа. Том приликом учествовао је у свим бојевима на десној обали Саве код Шапца и у Мачви. У августу 1914. године српска Врховна команда поставила га је за начелника штаба I српске армије. Команданти армије су били генерали (будуће војводе) Петар Бојовић (смењен због рањавања 14. новембра) и Живојин Мишић са којим је остао у руководећем кадру до одласка на Крф, 1916. године. У фебруару 1916. године Врховна команда на Крфу издаје директиву пуковнику Хаџићу (постављајући га за команданта) за одлазак у Русију, ради формирања I српске добровољачке дивизије. Као командант до марта 1917. године, Хаџић је ову дивизију водио из победе у победу. Марта 1917. године, по завршеним операцијама у Добруџи, именован је за војног изасланика у Румунији, где је остао све до 1919. године.